নারী নিরাপত্তা ইস্যুতে ইউনুস সরকারকে খোঁচা বিএনপি নেতার

ওয়েব ডেস্ক: বাংলাদেশের (Bangladesh) সার্বিক আইনশৃঙ্খলা পরিস্থিতির অবনতি এবং নারীদের নিরাপত্তা (Women Safety) নিয়ে গভীর উদ্বেগ প্রকাশ করেছেন বিএনপির (BNP) মহাসচিব মির্জা ফখরুল ইসলাম আলমগীর (Mirza Fakhrul Islam Alamgir)। শনিবার আন্তর্জাতিক নারী দিবসে (International Women’s Day) এক বিবৃতিতে তিনি অভিযোগ করেন, দেশের বিভিন্ন স্থানে নারীদের হেনস্থা ও সহিংসতার ঘটনা বেড়েই চলেছে, যা অত্যন্ত উদ্বেগজনক ও বিপজ্জনক প্রবণতা।

ফখরুলের বক্তব্য অনুযায়ী, বর্তমানে রাস্তাঘাট থেকে শুরু করে শিক্ষা প্রতিষ্ঠানেও নারীরা নিরাপত্তাহীনতার মধ্যে রয়েছেন। তিনি বলেন, “নারীদের সম্মান ও স্বাধীনতা রক্ষা করা আমাদের নৈতিক দায়িত্ব। কিন্তু আমরা দেখছি, প্রতিনিয়ত হেনস্থা ও সহিংসতার ঘটনা ঘটছে, যা দেশের আইনশৃঙ্খলা পরিস্থিতির চরম অবনতির ইঙ্গিত দেয়।”

আরও পড়ুন: সংখ্যালঘুদের রক্ষা করতে হবে বাংলাদেশ সরকারকেই, বার্তা ভারতের

শনিবারের বক্তব্যে ফখরুল ক্ষমতাচ্যুত প্রধানমন্ত্রী শেখ হাসিনার (Sheikh Hasina) সরকারের সঙ্গেও বর্তমান অন্তর্বর্তী সরকারের তুলনা করেন। তিনি বলেন, “আওয়ামি লিগ সরকার নারী নির্যাতনের বিরুদ্ধে কখনও কঠোর ব্যবস্থা নেয়নি। বিচার না হওয়ার কারণে নির্যাতনকারীরা আরও উৎসাহিত ও বেপরোয়া হয়ে উঠেছে। দুঃখজনকভাবে, বর্তমান সরকারও সেই ব্যর্থতার পথেই চলছে।”

নারীদের নিরাপত্তা নিশ্চিত করতে ও সার্বিক আইনশৃঙ্খলা পরিস্থিতির উন্নতি ঘটাতে সরকারের ব্যর্থতার কথা তুলে ধরে বিএনপি মহাসচিব বলেন, “বর্তমান শাসনব্যবস্থায় সাধারণ মানুষের জানমালের নিরাপত্তা অনিশ্চিত হয়ে পড়েছে। আমরা চাই, নারীদের নিরাপত্তা নিশ্চিত করতে দ্রুত কার্যকর পদক্ষেপ নেওয়া হোক।”